Dié soort nou yl gesaai | Maroela Media
Die Opel Crossland X. Foto: Verskaf
Die Dieselgate-skandaal in 2015 het Volkswagen miljarde uit die sak gejaag en ŉ klomp lede van die senior bestuur is vervolg.
Die letsels van Dieselgate begin nou wys met die pendulum wat teruggeswaai het in die guns van petrol – veral by klein motors. Dis ŉ jammerte – ek hou bitter baie van ŉ klein dieseltjie, ek self het al drie 1.4-HDi’s besit. Já – in die begin moes mens hulle laat versien dat dit klap, maar soos met enige tegnologie het van die vervaardigers hulle baasgeraak, en dán het mens gesit met ŉ lekker tjor, wat 4.2 ℓ/100 km bied – en slegs elke 20 000 km versien moes word. Die besparings was enorm.
Ongelukkig is daar bitter min nuwe klein dieseltjies. Klein turbopetrolenjins is nou aan die orde van die dag. Van hulle is oukei, maar die meeste van hulle kort nog werk. Gelukkig is dit nie die geval met dié Opel Crossland X 1.6 TD Enjoy nie. Dis ŉ piepklein sportnutserige kruismodel, met ŉ lekker 1.6-viersilinderturbodieselenjin.
Aan die buitekant deel die Crossland X soortgelyke proporsies met buksies soos Volkswagen se T-Cross, Hyundai se Venue en Renault se Captur – maar sy ontwerp is heel uniek en tref mooi onderskeid sodat hy nie wegraak nie. Die binneruim is doelgerig en nie vol fieterjasies nie. Mens kry dadelik die gevoel van ŉ lekker duursame, sterk binneruim wat ná jare lange gebruik deur ŉ gesin net ŉ skoonmaak sal kort – dan’s hy dooddollies.
Die 1.6-viersilinderturbodieselenjin bied ŉ matige 68 kW, maar ŉ baie sterk 230 Nm wat deur ŉ gladde vyfspoedhandrat krag na die voorwiele stoot. Die voordeel van die vyfspoed en die diesel is dat mens nie heeldag besig is om ratte te wissel nie. Die 230 Nm kan énige bult baasraak. Die lekkerste van alles is as mens bitter, bitter sag met hom werk, sal hy maar 4 ℓ/100 km sluk. Dis 25 km/ℓ. Dis fantasties. Nou ja, 0-100 km/h-snelrenne is nie sy forte nie, maar op die oop pad toer hy soos ŉ droom.
Die ritgehalte is heel lekker omdat hy op ŉ 16”-wiel met ŉ 60-profielband loop. Mens het nie vreeslike padhouvermoë van só ŉ buksie nodig nie, maar hy kan sy man staan in die segment. Die meeste Opels se stuurwiele sit lekker in mens se hand en gee goeie terugvoer van wat onder die motor aangaan.
Die Crossland X het ses lugsakke, ABS, EBD, stabiliteit en vastrapbeheer. Dus is hy net so veilig soos enige van sy mededingers in die segment. Opel is die afgelope jare deur diep water en is gereeld ŉ vergete Duitse handelsmerk. Ek onthou toe ek ŉ laaitie was, het die Monza en toe die Astra soos soetkoek verkoop. Hulle verdien beter markaandeel met hul huidige produkte.
Opel Crossland X 1.2 Essentia 60 kW/118 Nm 5.1 ℓ/100 km R275 000
Opel Crossland X 1.2 Enjoy 60 kW/118 Nm 5.1 ℓ/100 km R296 000
Opel Crossland X 1.6TD Enjoy 68 kW/230 Nm 4.4 ℓ/100 km R349 000
Opel Crossland X 1.2 Turbo Enjoy outo 81 kW/205 Nm 5.4 ℓ/100 km R349 000
Opel Crossland X 1.2 Turbo Cosmo outo 81 kW/205 Nm 5.4 ℓ/100 km R399 000
Die reeks word gedek deur ŉ 3 jaar/120 000 km-waarborg en 3 jaar/60 000 km-diensplan.
Ford EcoSport 1.5TDCi Ambiente 74 kW/205 Nm 5.3 ℓ/100 km 4 jaar/120 000 km-waarborg
4 jaar/60 000 km-diensplan R289 900
Renault Captur 66kW/ dCi Dynamique 66 kW/220 Nm 4 ℓ/100 km 5 jaar/150 000 km-waarborg
3 jaar/45 000 km-diensplan R333 900